El fipronil és un insecticida d'ampli espectre utilitzat per combatre insectes com ara puces, polls, paparres, escarabats i àcars.
A la Unió Europea està autoritzat com a medicament antiparasitari per a animals de companyia, però no per a animals productors d'aliments.
També està autoritzat com a biocida contra escarabats, formigues i termites però no es pot fer servir en superfícies on es prepari menjar ni en animals productors d'aliments.
Així mateix, com a fitosanitari també està autoritzat per controlar diferents insectes del sòl, però l'ús està restringit a llavors per plantar en hivernacles.
El fipronil té una toxicitat moderada.
En els éssers humans, els efectes observats després de l'exposició aguda a productes que contenen fipronil són generalment lleus.
Atenent el mecanisme d'acció i les dades experimentals, els efectes que es podrien produir en cas d'ingestió són efectes neurotòxics, incloent-hi convulsions.
No obstant això, aquest tipus d'efecte no s'ha observat en casos d'ingestió accidental, i les poques observacions de convulsions identificades en la literatura internacional estan relacionades amb la ingestió de grans quantitats d'aquest producte.
Nivells d'ingesta a l'entorn de deu vegades la dosi de referència aguda (ARfD) només produeixen símptomes lleus i reversibles.
El valor de la ARfD per al fipronil, fixada durant el procediment d'aprovació com a substància activa per a productes fitosanitaris, és de 0,009 mg/kg de pes corporal.
És perjudicial per als ronyons, el fetge i la tiroide.
No és carcinogènic i no té cap efecte perjudicial sobre la reproducció o l'embrió humà.
En els casos rars de contaminació amb el producte pur, els símptomes poden ser nàusees, dolors d'estómac i marejos.
El 20 de juliol de 2017, el Sistema d'alerta ràpida per a aliments i pinsos ( RASFF ) de la Unió Europea va notificar que les autoritats belgues havien detectat la presència de fipronil en ous de granges dels Països Baixos i Bèlgica.
La presència de residus de fipronil s'associa amb l'ús fraudulent d'aquesta substància en el tractament contra la presència de l'àcar vermell de la gallina ( Dermanyssuss gallinae ), ja que sembla que s'hauria afegit de manera il·legal al producte comercial amb què s'havien tractat (DEGA 16).
A partir d'aquests fets, les autoritats holandeses i belgues van començar a bloquejar la producció de les granges afectades i a retirar els ous contaminants del mercat.
El sistema de traçabilitat va permetre rastrejar la distribució dels ous de les granges afectades i que va arribar a diferents països que també van retirar els ous del mercat.
La Comissió Europea va anar comunicant a les autoritats dels diferents estats membres l'evolució de la situació.
A través del RASFF l'Agència Espanyola de Seguretat Alimentària (AECOSAN) va rebre la següent informació:
Avaluació del risc per als consumidors
Diferents països afectats han fet avaluacions del risc per als consumidors, i en tots els casos s'ha arribat a la conclusió que és poc probable que hi hagi cap mena de risc per als consumidors dels països afectats.
Les avaluacions del risc per a la salut pel consum d'ous contaminats amb fipronil s'han dut a terme sobre la base d'una superació de la dosi de referència aguda (ARfD).
Si tenim en compte el rang de concentracions de fipronil en els ous contaminats en l'àmbit europeu, podem suposar com a l'escenari més desfavorable el consum d'ous que continguessin el valor màxim detectat fins ara (1,2 mg/kg), que suposaria una ingesta de 0,09 mg de fipronil per cada ou consumit.
Així, tenint en compte la dosi aguda de referència (0,009 mg/kg de pes corporal) i la mitjana dels pesos corporals dels diferents grups de població, el màxim d'ous es poden consumir en un dia sense incórrer en un risc agut varia d'entre 1 (per a infants d'1 a 3 anys) a 7 per dia (per a adults).
Nombre d'ous que es poden consumir en un dia perquè l'exposició roman per sota del valor de toxicitat de referència aguda (ARfD de 0,009 mg/kg de pes corporal)